“เงินบาท” วันนี้เปิดตลาด 34.07 บ. แนะผู้นำเข้าซื้อสกุลต่างประเทศ เพื่อป้องกันความเสี่ยง
“เงินบาท” วันนี้เปิดตลาด 34.07 บ. แข็งค่าจากปิดตลาดวานนี้ที่ระดับ 34.23 บาท โดยมองกรอบค่าเงินบาทเคลื่อนไหวในช่วง 33.90- 34.20 บาท/ดอลลาร์ แนะผู้นำเข้าซื้อสกุลเงินต่างประเทศ เพื่อป้องกันความเสี่ยง
“เงินบาท” วันนี้เปิดตลาด 34.07 บ. แข็งค่าจากปิดตลาดวานนี้ที่ระดับ 34.23 บาท โดยมองกรอบค่าเงินบาทเคลื่อนไหวในช่วง 33.90- 34.20 บาท/ดอลลาร์
3 พ.ค. 2566

ฝ่ายธุรกิจตลาดเงินและธุรกรรมระหว่างประเทศ ทีเอ็มบีธนชาต (TTB) เปิดเผยว่า ค่าเงินบาทเช้านี้(3 พ.ค.66) เปิดตลาด 34.07 บาท/ดอลลาร์ แข็งค่าจากราคาปิดตลาดเมื่อวานที่ระดับ 34.23 บาท/ดอลลาร์
โดยดอลลาร์อ่อนค่าลงเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กเมื่อวานนี้ หลังจากสหรัฐเปิดเผยตัวเลขเปิดรับสมัครงานลดลงแตะระดับต่ำสุดรอบเกือบ 2 ปี ขณะที่นักลงทุนจับตาผลการประชุมของธนาคารกลางสหรัฐ (เฟด) ในวันนี้ตามเวลาสหรัฐ หรือตรงกับช่วงเช้าตรู่ของวันพฤหัสบดีตามเวลาไทย ขณะที่นักลงทุนให้น้ำหนักเกือบ 100% คาดว่าเฟดจะปรับขึ้นอัตราดอกเบี้ย 0.25% ในการประชุมครั้งนี้
ส่วนตัวเลขเศรษฐกิจที่สำคัญของสหรัฐในสัปดาห์นี้ โดยในวันนี้จะมีการเปิดเผยตัวเลขจ้างงานภาคเอกชนเดือนเม.ย.จาก ADP และดัชนีภาคบริการเดือนเม.ย.จากสถาบันจัดการด้านอุปทานของสหรัฐ (ISM), วันพฤหัสบดีจะเปิดเผยจำนวนผู้ขอรับสวัสดิการว่างงานรายสัปดาห์ และดุลการค้าเดือนมี.ค. ส่วนในวันศุกร์ สหรัฐจะเปิดเผยตัวเลขจ้างงานนอกภาคเกษตรเดือนเม.ย.
ขณะที่เมื่อวานตลาดพันธบัตรไทยนักลงทุนต่างชาติซื้อสุทธิ 13,806 ล้านบาท  และซื้อหุ้นไทยสุทธิ 1,486 ล้านบาท โดยกรอบค่าเงินบาทวันนี้คาดว่าเคลื่อนไหวในช่วง 33.90- 34.20 บาท/ดอลลาร์
ทั้งนี้แนะนำผู้นำเข้าควรซื้อเงินตราต่างประเทศเพื่อปิดความเสี่ยง ส่วนผู้ส่งออกแนะนำขายเงินตราต่างประเทศที่เหนือระดับ 34.30 บาท/ดอลลาร์
ขณะที่กรอบค่าเงินวันนี้ USD/THB 33.90- 34.20,EUR/THB 37.20- 37.70,JPY/THB  0.2480- 0.2520,GBP/THB 42.30- 42.70,AUD/THB 22.40- 22.80